寄題鄂州李屯田家園仁安亭
作者：郭祥正
朝代：宋

paragraphs: 頭陀樓閣坐青烟，畫屏正落南簷前。
主人隱几寫風物，幅巾瑩爽南昌仙。
仙翁讀書五千卷，道與世背多聱邅。
安之不擾靜以養，逸我壽老全於天。
簾櫳疏疏白光透，欄檻寂寂花陰圓。
黄鸝弄巧子趁母，白酒釀熟金爲船。
淵明醉矣客可去，細藤織榻閑欹眠。
君不見黄鶴樓，鸚鵡洲，碧雲欲合天自晚，芳草無情春亦愁。
禰衡白骨瘞何處，曹王舊曲無人收。
沈吟往事變華髮，不飲何以銷吾憂。
銷憂乎，君且飲，醉來天地真衾枕。